title: Sklep Sveta (SZVP) 2017/633 z dne 3. aprila 2017 v podporo Akcijskemu programu Združenih narodov za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem

text:
               4.4.2017

               SL

               Uradni list Evropske unije

               L 90/12

         SKLEP SVETA (SZVP) 2017/633
   z dne 3. aprila 2017
   v podporo Akcijskemu programu Združenih narodov za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti členov 28(1) in 31(1) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Države, ki so sodelovale na ad hoc konferenci Združenih narodov (ZN) o preprečevanju, zatiranju in izkoreninjenju vseh oblik nezakonitega trgovanja z osebnim in lahkim orožjem, so 20. julija 2001 sprejele Akcijski program ZN za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem (v nadaljnjem besedilu: akcijski program ZN). Generalna skupščina Združenih narodov je 8. decembra 2005 sprejela Mednarodni instrument, ki državam omogoča pravočasno in zanesljivo identifikacijo in sledenje nedovoljenega osebnega in lahkega orožja (v nadaljnjem besedilu: mednarodni instrument za sledenje). V obeh mednarodnih instrumentih je določeno, da bodo države v podporo njunemu učinkovitemu izvajanju po potrebi sodelovale z ZN.

               (2)

               Svet je 12. julija 2002 sprejel Skupni ukrep 2002/589/SZVP (1).

               (3)

               Evropski svet je 16. decembra 2005 sprejel Strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom (v nadaljnjem besedilu: strategija EU SALW). V navedeni strategiji je podpora akcijskemu programu ZN opredeljena kot prva prednostna naloga za ukrepanje na mednarodni ravni, hkrati pa poziva k sprejetju pravno zavezujočega mednarodnega instrumenta za sledenje in označevanje osebnega in lahkega orožja ter pripadajočega streliva.

               (4)

               Po sprejetju mednarodnega instrumenta za sledenje je Unija podprla njegovo popolno izvajanje s sprejetjem in izvajanjem Skupnega ukrepa Sveta 2008/113/SZVP (2). Svet Evropske unije je izvajanje Skupnega ukrepa 2008/113/SZVP ocenil pozitivno.

               (5)

               Svet je 18. julija 2011 sprejel Sklep 2011/428/SZVP (3).

               (6)

               Nezakonito pridobljeno osebno orožje je bilo uporabljeno za teroristične napade v Evropi.

               (7)

               V končnem poročilu šestega bienalnega srečanja držav za razmislek o izvajanju akcijskega programa ZN leta 2016 je navedeno:

                           —

                           dejstvo, da je treba okrepiti sledenje osebnega in lahkega orožja v konfliktnih in pokonfliktnih razmerah, vključno z zagotavljanjem pomoči pri razvoju zmogljivosti, z namenom odkrivanja in zajezitve pretoka nezakonitega osebnega in lahkega orožja v konfliktna in pokonfliktna območja, zagotavljanja zgodnjega opozarjanja na destabilizirajoče pretoke takega orožja in preprečevanja konfliktov,

                           —

                           priložnost za sinergije med projekti za podporo izvajanju akcijskega programa ZN in mednarodnega instrumenta za sledenje ter projekti, povezanimi s cilji trajnostnega razvoja,

                           —

                           dejstvo, da je treba na tretji konferenci o pregledu leta 2018 preučiti posledice novosti v proizvodnji, tehnologiji in zasnovi osebnega in lahkega orožja za akcijski program ZN,

                           —

                           dejstvo, da je treba v luči teh novosti okrepiti dialog z industrijo, posebej kar zadeva učinkovito označevanje osebnega in lahkega orožja,

                           —

                           dejstvo, da je treba pri presoji vlog za izdajo dovoljenj za izvoz osebnega in lahkega orožja povečati nacionalne zmogljivosti za upoštevanje nevarnosti preusmerjanja ter sprejeti ustrezne zakone, predpise in upravne postopke – če ti še ne obstajajo –, ki bi bili skladni z obstoječimi pristojnostmi držav po ustreznem mednarodnem pravu, za zagotovitev učinkovitega nadzora nad izvozom, tranzitom in uvozom osebnega in lahkega orožja, vključno s certificiranjem končne uporabe ter učinkovitimi pravnimi in izvršilnimi ukrepi,

                           —

                           dejstvo, da bi z vsestranskim in učinkovitim izvajanjem akcijskega programa ZN pomagali preprečevati, da bi teroristi nabavljali osebno in lahko orožje, in s tem zmanjšali morebitne posledice njihovih napadov –

         SPREJEL NASLEDNJI SKLEP:
   Člen 1
   1.   Zaradi podpore boju proti nezakoniti trgovini z osebnim in lahkim orožjem z zagotavljanjem čim manjše nevarnosti preusmerjanja, med drugim s krajo, izgubo ali nepooblaščenim ponovnim izvozom, osebnega in lahkega orožja na nezakonite trge, do nezakonitih oboroženih skupin, teroristov in drugih nepooblaščenih prejemnikov Unija s tem sklepom zasleduje naslednje cilje:

               —

               podporo akcijskemu programu ZN in mednarodnemu instrumentu za sledenje,

               —

               zagotavljanje relevantnosti in povečevanje učinkovitosti akcijskega programa ZN in mednarodnega instrumenta za sledenje,

               —

               podporo ukrepom, ki bodo privedli do učinkovitih in ustreznih rezultatov tretje konference ZN o pregledu napredka pri izvajanju akcijskega programa ZN (v nadaljnjem besedilu: RevCon3).

         2.   Za uresničitev ciljev iz odstavka 1 Unija s tem sklepom podpira naslednje:

               —

               pripravo RevCon3, in sicer na podlagi raznih tematskih simpozijev in regionalnih konferenc,

               —

               celovito analizo nacionalnih poročil držav članic ZN o izvajanju akcijskega programa ZN in mednarodnega instrumenta za sledenje, ki bo predstavljena na RevCon3,

               —

               program sponzorstva za udeležence iz tretjih držav,

               —

               zagotavljanje tehnične podpore za predsednika RevCon3.

               —

               štiri tematske simpozije, na katerih bodo podane ugotovitve o temah v zvezi z nadzorom nad osebnim in lahkim orožjem. Izbrane teme so bile v delovnih dokumentih EU, predloženih na srečanjih v okviru akcijskega programa ZN (BMS5 leta 2014 in BMS6 leta 2016), opredeljene kot prednostne naloge in so bile odražene v zaključnih dokumentih teh srečanj:

                           (i)

                           sledenje in upravljanje zalog osebnega in lahkega orožja v konfliktnih in pokonfliktnih razmerah;

                           (ii)

                           osebno in lahko orožje in agenda za trajnostni razvoj do leta 2030, vključno s ciljem trajnostnega razvoja 16 in nadzorom osebnega in lahkega orožja z vidika spola;

                           (iii)

                           novosti v proizvodnji, tehnologiji in zasnovi osebnega in lahkega orožja ter posledični izzivi in priložnosti pri izvajanju akcijskega programa ZN in mednarodnega instrumenta za izsleditev;

                           (iv)

                           sinergije med akcijskim programom ZN, Pogodbo o trgovini z orožjem in drugimi relevantnimi instrumenti;

               —

               pet regionalnih konferenc, ki bodo omogočile sodelovanje s predstavniki vlad in regionalnih organizacij iz izbranih regij pri dokumentih o rezultatih tematskih simpozijev,

               —

               analizo nacionalnih poročil o izvajanju akcijskega programa ZN in mednarodnega instrumenta za sledenje s poudarkom na izzivih, povezanih z izvajanjem, ki omogočijo priložnosti za sodelovanje in pomoč,

               —

               krepitev temeljev za RevCon3 prek programa pokroviteljstva in tehnične podpore za predsednika RevCon3 in

               —

               ozaveščanje prek sporočil za javnost in spremljevalnih dogodkov.

         3.   Podrobni opis projekta iz odstavka 2 je v Prilogi k temu sklepu.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (VP).
   2.   Za izvajanje projekta iz člena 1(2) skrbi Urad ZN za razorožitev (UNODA) ob pomoči centra Small Arms Survey, ki ga predstavlja Graduate Institute of International and Development Studies (SAS).
   3.   UNODA ob pomoči SAS opravlja svoje naloge v okviru odgovornosti VP. V ta namen VP sklene potrebne dogovore z UNODA.
   Člen 3
   1.   Referenčni finančni znesek za izvajanje projekta iz člena 1(2) znaša 2 798 381,56 EUR.
   2.   Odhodki, financirani z zneskom iz odstavka 1, se upravljajo v skladu s postopki in pravili, ki veljajo za splošni proračun Unije.
   3.   Komisija nadzira pravilno upravljanje odhodkov iz odstavka 1. V ta namen z UNODA sklene sporazum o financiranju. UNODA in SAS bosta pozvana, da se dogovorita o vračilu stroškov, nastalih pri prispevku SAS k izvajanju tega sklepa. Sporazum med Komisijo in UNODA mora določiti, da UNODA in SAS zagotovita vidnost prispevka Unije, ustrezno njegovemu obsegu.
   4.   Komisija si prizadeva za sklenitev sporazuma o financiranju iz odstavka 3 čim prej po začetku veljavnosti tega sklepa. Komisija obvesti Svet o kakršnih koli težavah v tem postopku in o datumu sklenitve sporazuma o financiranju.
   Člen 4
   VP poroča Svetu o izvajanju tega sklepa na podlagi rednih poročil, ki jih pripravi UNODA. Ta poročila so podlaga za ocenjevanje, ki ga izvede Svet. Komisija poroča o finančnih vidikih izvajanja projekta iz člena 1(2).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 24 mesecev po datumu sklenitve sporazuma o financiranju iz člena 3(3). Vendar ta sklep preneha veljati šest mesecev po datumu začetka njegove veljavnosti, če navedeni sporazum o financiranju do takrat ni sklenjen.

      V Luxembourgu, 3. aprila 2017

            Za Svet

            Predsednica

         F. MOGHERINI

      (1)  Skupni ukrep Sveta 2002/589/SZVP z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja in ki razveljavlja Skupni ukrep 1999/34/SZVP (UL L 191, 19.7.2002, str. 1).

      (2)  Skupni ukrep Sveta 2008/113/SZVP z dne 12. februarja 2008 v podporo mednarodnemu instrumentu, ki bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja (SALW), v okviru Strategije EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom (UL L 40, 14.2.2008, str. 16).

      (3)  Sklep Sveta 2011/428/SZVP z dne 18. julija 2011 v podporo aktivnostim Urada Združenih narodov za razorožitev za izvedbo akcijskega programa Združenih narodov za preprečevanje, boj in odpravljanje vseh oblik nedovoljene trgovine z osebnim in lahkim orožjem (UL L 188, 19.7.2011, str. 37).

      PRILOGA
      1.   CILJI
      Cilj tega sklepa je podpreti boj proti nedovoljeni trgovini z osebnim in lahkim orožjem, v ta namen pa čim bolj zmanjšati možnosti, da bi bilo to orožje preusmerjeno, med drugim s krajo, izgubo in nepooblaščenim ponovnim izvozom, na nezakonite trge, do nezakonitih oboroženih skupin, teroristov in drugih nepooblaščenih prejemnikom. Ta sklep bo zato v podporo Akcijskemu programu Združenih narodov (ZN) za preprečevanje, zatiranje in izkoreninjenje vseh oblik nezakonitega trgovanja z osebnim in lahkim orožjem (v nadaljnjem besedilu: akcijski program ZN) ter mednarodnemu instrumentu za sledenje, hkrati pa bo poudaril njun pomen in povečal njuno učinkovitost.
      V ta namen bodo s tem sklepom podprti ukrepi, ki bodo privedli do uspešnih rezultatov tretje konference ZN o pregledu napredka pri izvajanju akcijskega programa ZN (v nadaljnjem besedilu: RevCon3). S tem sklepom bodo s pripravo vrste tematskih simpozijev in regionalnih konferenc podprte priprave na RevCon3. Tematski simpoziji bodo omogočili oblikovanje ugotovitev o temah v zvezi z nadzorom osebnega in lahkega orožja, ki bodo podlaga za nadaljnje ukrepanje. Izbrane teme so bile v delovnih dokumentih EU, predloženih na srečanjih v okviru akcijskega programa ZN (BMS5 leta 2014 in BMS6 leta 2016), opredeljene kot prednostne naloge in so bile v glavnem upoštevane v zaključnih dokumentih teh srečanj. Regionalne konference bodo omogočile sodelovanje s predstavniki vlad in regionalnih organizacij iz izbranih regij pri temah, obravnavanih na tematskih simpozijih. Cilj je prenesti pozitivne rezultate BMS6 v rezultate RevCon3. Med drugimi ukrepi, ki naj bi pripomogli k pozitivnim rezultatom RevCon3, bodo: celovita analiza nacionalnih poročil držav članic ZN o izvajanju akcijskega programa ZN in mednarodnega instrumenta za sledenje, ki bo predložena na tej konferenci, program sponzorstva za udeležence iz tretjih držav in tehnična podpora za predsednika RevCon3.
      2.   OPIS UKREPOV
      Projekt Unije v podporo RevCon3 bo vključeval naslednje elemente:

                  (i)

                  tematske simpozije za oblikovanje ugotovitev o temah v zvezi z nadzorom osebnega in lahkega orožja, ki bodo podlaga za nadaljnje ukrepanje;

                  (ii)

                  regionalne konference za sodelovanje s predstavniki vlad in regionalnih organizacij iz izbranih regij;

                  (iii)

                  analizo nacionalnih poročil držav članic ZN o izvajanju akcijskega programa ZN in mednarodnega instrumenta za sledenje, ki bo predložena na RevCon3;

                  (iv)

                  močnejše temelje za RevCon3 (program sponzorstva, tehnična podpora);

                  (v)

                  učinkovito ozaveščanje s trajnim učinkom.

            Teh pet elementov je podrobneje predstavljenih v nadaljevanju. Projekt se bo izvajal hkrati s pripravami predsednika na RevCon3. To bo za predsednika ključna priložnost, da sodeluje pri tematskih in regionalnih pripravah na RevCon3.
      2.1   Tematski simpoziji
      2.1.1   Cilj
      Cilj posameznih simpozijev bo razpravljati in preučiti vsako temo, ki bo obravnavana, ter se dogovoriti o izvedljivih ukrepih na nacionalni, regionalni in globalni ravni, ki bi jih bilo mogoče vključiti v zaključni dokument RevCon3. Ugotovitve in priporočila vsakega simpozija bodo predstavljeni in obravnavani na vseh regionalnih konferencah.
      2.1.2   Projekt bo vključeval štiri simpozije z naslednjimi temami:

                  (i)

                  sledenje in upravljanje zalog osebnega in lahkega orožja v konfliktnih in pokonfliktnih razmerah;

                  (ii)

                  osebno in lahko orožje ter agenda za trajnostni razvoj do leta 2030, vključno s ciljem trajnostnega razvoja 16 in nadzorom osebnega in lahkega orožja z vidika spola;

                  (iii)

                  novosti v proizvodnji, tehnologiji in zasnovi osebnega in lahkega orožja ter posledični izzivi in priložnosti pri izvajanju akcijskega programa ZN in mednarodnega instrumenta za sledenje;

                  (iv)

                  sinergije med akcijskim programom ZN, Pogodbo o trgovini z orožjem in drugimi relevantnimi instrumenti.

            2.1.3   Oblika
      Oblika simpozijev bo prilagojena temam.

                  (i)

                  Sledenje in upravljanje zalog osebnega in lahkega orožja v konfliktnih in pokonfliktnih razmerah (glej zaključni dokument BMS6 (1)), da bi čim bolj zmanjšali možnosti, da bilo to orožje preusmerjeno, med drugim s krajo, izgubo in nepooblaščenim ponovnim izvozom, na nezakonite trge, do nezakonitih oboroženih skupin, teroristov in drugih nepooblaščenih prejemnikov.
                  Udeleženci:

                              —

                              tehnični strokovnjaki iz vlad, tudi prizadetih vlad,

                              —

                              sistem ZN (DPKO, DPA, CTED, DSS, UNODC, UNODA),

                              —

                              strokovnjaki mirovnih misij ZN,

                              —

                              strokovnjaki odborov VSZN za spremljanje,

                              —

                              strokovnjaki iz akademskih krogov in raziskovalnih inštitutov,

                              —

                              strokovnjaki iz mednarodnih organizacij (WCO, Interpol itd.),

                              —

                              strokovnjaki iz operativnih NVO (MAG, CAR, ARES itd.),

                              —

                              strokovnjaki iz ustreznih institucij Unije (DG Home, Europol).

                        Skupno okoli 40 udeležencev. Okrogle mize. Pri zastavljanju vprašanj in odgovarjanju so lahko navzoče in lahko sodelujejo vse države.

                  (ii)

                  Osebno in lahko orožje ter agenda za trajnostni razvoj do leta 2030, vključno s ciljem trajnostnega razvoja 16 in nadzorom osebnega in lahkega orožja z vidika spola (glej zaključni dokument BMS6 (2)); udeleženci:

                              —

                              sistem ZN (DESA, PBSO, UNDP, UNICEF, UNODC, UN Women),

                              —

                              strokovnjaki iz akademskih krogov in raziskovalnih inštitutov,

                              —

                              strokovnjaki iz vlad in regionalnih organizacij,

                              —

                              strokovnjaki iz ustreznih institucij Unije (DG DEVCO, DG ECHO).

                        Skupno okoli 40 udeležencev. Okrogle mize. Pri zastavljanju vprašanj in odgovarjanju so lahko navzoče in lahko sodelujejo vse države.

                  (iii)

                  Novosti v proizvodnji, tehnologiji in zasnovi osebnega in lahkega orožja ter posledični izzivi in priložnosti pri izvajanju akcijskega programa ZN in mednarodnega instrumenta za sledenje (glej zaključni dokument BMS6 (3)); udeleženci:

                              —

                              strokovnjaki iz sektorja industrije osebnega in lahkega orožja in zadevnih industrijskih združenj,

                              —

                              sistem ZN (UNODA),

                              —

                              strokovnjaki iz akademskih krogov in raziskovalnih inštitutov,

                              —

                              tehnični strokovnjaki vlad,

                              —

                              strokovnjaki iz ustreznih institucij Unije (DG GROW, DG TRADE, DG HOME).

                        Skupno okoli 40 udeležencev. 1. dan: okrogle mize, vprašanja in dogovori. 2. dan: okrogla miza o pripravi dopolnilnega dokumenta za instrument za sledenje. Pri zastavljanju vprašanj in odgovarjanju so lahko navzoče in lahko sodelujejo vse države.

                  (iv)

                  Sinergije med akcijskim programom ZN, Pogodbo o trgovini z orožjem in drugimi ustreznimi instrumenti, vključno s protokolom ZN o strelnem orožju in mehanizmi Združenih narodov za boj proti terorizmu (glej zaključni dokument BMS6 (4)); udeleženci:

                              —

                              strokovnjaki iz vlad,

                              —

                              sistem ZN (UNODC, UNODA itd),

                              —

                              strokovnjaki iz mednarodnih organizacij (WCO, Interpol, sekretariat Pogodbe o trgovini z orožjem),

                              —

                              strokovnjaki iz raziskovalnih inštitutov.

                        Skupno okoli 40 udeležencev. Okrogle mize. Poudarek na sinergijah, morebitnih pozitivnih učinkih določb posameznega instrumenta na druge in na preprečevanju podvajanja. Pri zastavljanju vprašanj in odgovarjanju so lahko navzoče in lahko sodelujejo vse države.

            2.1.4   Lokacija
      Simpozija na temi (i) in (ii) bosta pripravljena drug za drugim v New Yorku, simpozij na temo (iii) v Bruslju, simpozij na temo (iv) pa v Ženevi.
      2.1.5   Časovni okvir
      Štirje simpoziji bodo organizirani v petmesečnem obdobju med aprilom in septembrom 2017. Časovne termine in zaporedje (tj. vrstni red obravnavanih tem) bodo določile izvajalske agencije v posvetovanju z Unijo in ob upoštevanju koledarja ZN za razorožitev. Vsak simpozij bo trajal dva dni.
      2.1.6   Odgovornosti izvajalskih agencij
      Zasnova in priprava vsebine:

                  UNODA in center Small Arms Survey bosta skupaj pripravila vsebino in dnevni red simpozija ter bosta odgovorna za izbiro govorcev/strokovnjakov. Center Small Arms Survey bo pripravil osnutke informativnih dokumentov o vsaki temi, ki bodo podlaga za razpravo na zadevnih simpozijih. Pri zasnovi in pripravi vsebine tematskih simpozijev bo sodeloval z oddelkom za razoroževanje in preprečevanje širjenja orožja, ki deluje v sklopu Evropske službe za zunanje delovanje (ESZD).

            Logistika in konferenčne storitve:

                  UNODA bo odgovoren za logistiko (rezervacijo prostorov, organizacijo gostinskih storitev, avdiovizualno opremo, organizacijo potovanj itd.) ESZD bo pomagala pri varovanju prostorov v Bruslju, v katerih bo potekal simpozij na temo (iii).

            2.1.7   Rezultati ukrepa
      Tematski simpoziji bodo Uniji in drugim deležnikom pomagali, da se bodo bolje seznanili z izbranimi temami in oblikovali stališče o njih. Center Small Arms Survey bo pripravil vsebinski zaključni dokument o štirih tematskih simpozijih. Ta zaključni dokument bo vseboval študijo o štirih temah, ki bo temeljila na osnutkih informativnih dokumentov in vključevala ugotovitve iz strokovnih razprav na štirih tematskih simpozijih. V njem bo poudarek na izvedljivih ukrepih, ki naj bi jih vključili v zaključni dokument RevCon3. Zaključni dokument bo podlaga za naslednja regionalna srečanja v okviru projekta.
      2.2   Regionalne konference
      2.2.1   Cilj
      Cilj posameznih regionalnih konferenc je pripraviti RevCon3; bile naj bi forum, ki bi sodelujočim državam omogočil, da opredelijo in preučijo vprašanja glede izvajanja akcijskega programa ZN in mednarodnega instrumenta za sledenje, specifična za posamezno regijo, na teh konferencah bi obenem razpravljali o ugotovitvah in priporočilih s štirih opisanih tematskih simpozijev iz oddelka 2.1.
      2.2.2   Teme
      Na vsaki regionalni konferenci bodo obravnavane štiri teme s simpozijev (glej razdelek 2.1). V okviru priprav na RevCon3 je na regionalnih konferencah treba omogočiti tudi razprave o temah, ki zadevajo posamezne regije.
      2.2.3   Oblika
      Regionalne konference bodo slonele predvsem na interaktivnih posvetovanjih, izhajale pa iz predstavitev centra Small Arms Survey in urada UNODA. Na vsaki od njih bo predsednik imel možnost, da predstavi trenutno stanje v zvezi s pripravami na RevCon3. Regionalna organizacija oziroma regionalne organizacije bodo poročale o svojih prizadevanjih za uresničitev predlogov iz zadevnih odstavkov iz zaključnega dokumenta BMS6 v zvezi z regionalnimi organizacijami. Načeloma bi morali biti udeleženci regionalnih konferenc iz držav, izbranih za program sponzorstva RevCon3, vključeni tudi v nacionalno delegacijo RevCon3. Center Small Arms Survey bo pripravil osnutek skrajšanega postopkovnega poročila za vsako regionalno konferenco.
      2.2.4   Lokacija
      Namen regionalnih konferenc je vladam in organizacijam v določenih regijah pomagati pri pripravi na RevCon3. Nekatere regionalne organizacije se že lotevajo dela v zvezi s pripravljalnim sestankom za RevCon3, in sicer so to Liga arabskih držav, OVSE in Forum pacifiških otokov. Ni treba, da so te regije vključene v projekt Unije. Zato je predlagana organizacija naslednjih petih regionalnih srečanj:

                  Države iz podregij

                  Regionalne organizacije

                  Regionalni center

                  Lokacija

                  Zahodna in srednja Afrika

                  ECOWAS, ECCAS, AU

                  UNREC

                  Lomé

                  Vzhodna in južna Afrika

                  RECSA, SADC, AU

                  UNREC

                  Lomé

                  Karibi

                  CARICOM

                  UNLIREC

                  Port of Spain

                  Latinska Amerika

                  OAS, UNASUR

                  UNLIREC

                  Lima

                  ASEAN in južnoazijske države

                  ASEAN

                  UNRCPD

                  Bangkok

            Ta sklep podpira udeležbo/sodelovanje centra Small Arms Survey in urada UNODA na spodaj navedenih regionalnih konferencah, zato da bodo na njih lahko predstavljene ugotovitve tematskih simpozijev, kolikor te sovpadajo z interesi organizatorjev. Takšna udeležba/sodelovanje bo odvisno od tega, kdaj bodo te konference potekale.

                  Države iz podregij

                  Regionalne organizacije:

                  Evropa in Severna Amerika

                  OVSE

                  Bližnji vzhod

                  Liga arabskih držav

                  Pacifik

                  PIF (Forum pacifiških otokov)

            2.2.5   Časovni okvir
      Pet regionalnih konferenc bo organiziranih tekom osemmesečnega obdobja med junijem 2017 in februarjem 2018 (pri čemer se zagotovi, da bodo vse regionalne konference potekale pred sejo pripravljalnega odbora za RevCon3 2018, ki bo verjetno potekala februarja 2018). Točne termine in zaporedje regionalnih konferenc (tj. vrstni red zadevnih regij) bodo določile izvajalske agencije v posvetovanju z Unijo in ob upoštevanju koledarja ZN za razorožitev. Vsaka regionalna konferenca bo trajala dva dneva. Regionalni konferenci v Afriki bosta organizirani druga za drugo na isti lokaciji. Prav tako bosta druga za drugo potekali konferenci v Latinski Ameriki in na Karibih.
      2.2.6   Odgovornosti izvajalskih agencij
      Priprava vsebine:

                  UNODA (in njeni regionalni centri) in center Small Arms Survey bosta zadolžena za vsebinsko plat, dnevni red in izbor govornikov oziroma strokovnjakov na regionalnih konferencah. Za predstavitev stanja priprav na RevCon3 bosta v prvi vrsti odgovorna UNODA in predsednik. O rezultatih simpozijev bo poročal center Small Arms Survey, ki bo pripravil tudi povzetek v zvezi s sleherno regionalno konferenco.

            Logistika in konferenčne storitve:

                  UNODA bo skupaj s svojimi regionalnimi centri poskrbel za logistiko (rezervacijo prostorov, organizacijo gostinskih storitev, avdiovizualno opremo, organizacijo potovanj za strokovnjake itd.) v zvezi z regionalnimi konferencami, za nadzor pa bodo zadolženi zaposleni na sedežu UNODA.

            2.2.7   Rezultati ukrepa
      Države iz zadevne regije naj oblikujejo skupne temelje v zvezi s pripravami na RevCon3, zlasti kar zadeva štiri teme tematskih simpozijev.
      2.3   Analiza nacionalnih poročil v zvezi akcijskim programom ZN in mednarodnim instrumentom za sledenje s poudarkom na izzivih, povezanih z izvajanjem, ki ustvarjajo priložnosti za sodelovanje in pomoč
      2.3.1   Oblika
      Z zaključnim dokumentom šestega bienalnega srečanja držav o akcijskem programu (A/CONF.192/BMS/2016/WP.1/Rev.3) je bil UNODA zadolžen, da „v okviru obstoječih virov in na podlagi razpoložljivih informacij, vključno s tistimi, ki jih bodo predložile in/ali zagotovile države članice, preuči trende, izzive in priložnosti v zvezi z izvajanjem akcijskega programa ZN in mednarodnega instrumenta za sledenje; rezultati te preučitve naj bi bili predstavljeni na RevCon3 za obravnavo in ustrezno nadaljnje ukrepanje.“
      Neodvisna, na informacijah temelječa ocena nacionalnih poročil o izvajanju je ključen vir tega mandatnega poročila in hkrati njegov dodatek. Ocena nacionalnih poročil je še posebej pomembna, ker se pričakuje, da bodo v teh poročilih zajete informacije o uresničevanju cilja trajnostnega razvoja 16, v zvezi s katerim ni na voljo noben drug mehanizem poročanja. Temeljita analiza nacionalnih poročil bo zato ključna dejavnost v okviru tega projekta, opravil pa jo bo center Small Arms Survey, ki jo bo tudi objavil; analiza bo doprinos k poročilu, usmerjenemu v prihodnost, za katerega je zadolžen UNODA. Ta temeljita analiza bo služila kot dopolnilo tematskim in regionalnim srečanjem, zaradi nje pa bo tudi bolj verjetno, da bodo z RevCon3 izpolnjena pričakovanja Unije glede praktičnega, usmerjenega in učinkovitega časovnega načrta za akcijski progam ZN za obdobje po RevCon3, s poudarkom na povezovanju izzivov v zvezi z izvajanjem in priložnosti za sodelovanje in pomoč.
      2.3.2   Časovni okvir
      Analize naj bodo zaključene do srečanja v okviru RevCon3 (junij 2018).
      2.3.3   Odgovornosti izvajalskih agencij
      UNODA naj določi rok, do katerega je treba poslati dvoletna nacionalna poročila (sredi leta 2017). Center Small Arms Survey naj predloži pisno analizo predloženih poročil.
      2.3.4   Rezultati ukrepa
      V analizi bodo zajete informacije, ki bodo omogočale boljše razporejanje dejavnosti pomoči v zvezi z izvajanjem akcijskega programa ZN in nadzorom osebnega in lahkega orožja na splošno.
      2.4   Krepitev temeljev za RevCon3
      2.4.1   Program sponzorstva
      Številnim državam v razvoju primanjkuje sredstev, s katerimi bi svojim ključnim uradnikom, zadolženim za vprašanja osebnega in lahkega orožja, omogočili udeležbo na konferencah o pregledu akcijskega programa ZN. Unija bi lahko financirala program sponzorstva, namenjenega skupini najbolj prizadetih držav in s katerim bi zadevnim uradnikom omogočili udeležbo na RevCon3.
      Dejavnosti:

                  UNODA bo poskrbel za potovanje in nastanitev največ 20 udeležencev na RevCon3 (ne pa tudi za srečanje pripravljalnega odbora v začetku leta 2018). Udeležence bo izbrala ESZD na priporočilo UNODA in njegovih regionalnih centrov. Načeloma bodo tako izbrani uradniki imenovani za nacionalne kontaktne točke za akcijski program ZN. Pri izboru bo upoštevano tudi naslednje: enakost spolov, pravočasna predložitev nacionalnega poročila, dejavna udeležba na regionalnih konferencah ali tematskih simpozijih ter znanje in izkušnje o zadevnih temah. UNODA bo med RevCon3 organiziral srečanje z udeleženci, vključenimi v programe sponzorstva, ter delegacijami Unije in njenih držav članic.

            Rezultati:

                  —

                  posvetovanja v sklopu RevCon3 bodo obogatena s strokovnim znanjem oseb iz prizadetih držav, ki se sicer neposredno ukvarjajo z vprašanji osebnega in lahkega orožja, a si udeležbe na RevCon običajno ne morejo privoščiti,

                  —

                  uradniki, ki prihajajo iz držav v razvoju, vključno s ključnimi predstavniki organizacij civilne družbe, ki se ukvarjajo z vprašanji osebnega in lahkega orožja, bodo imeli več priložnosti za vzpostavljanje stikov,

                  —

                  možne sinergije s spremljevalnimi prireditvami in dejavnostmi usposabljanja v povezavi s RevCon3.

            2.4.2   Tehnična podpora predsedniku RevCon3
      Predsedniku in njegovi ekipi bo na voljo tehnično znanje sekretariata ZN, pomagal pa jima bo tudi izkušen strokovnjak iz centra Small Arms Survey.
      Dejavnosti:

                  Sekretariat ZN bo ob podpori izkušenega strokovnjaka iz centra Small Arms Survey povečal svoje zmogljivosti za svetovanje predsedniku in njegovi ekipi glede zapletenih in tehničnih vidikov dela RevCon3.

            Rezultati:

                  Predsednik bo imel dostop do celotnega nabora strokovnega znanja o vsebinskih in tehničnih vprašanjih, povezanih z RevCon3.

            2.5   Ozaveščanje
      Ozaveščanje prek izjav za javnost in spremljevalnih prireditev bo bistveni del projekta. Poleg tega bi lahko bile na spletni platformi RevCon3 izpostavljene ključne teme za RevCon3 ter zmogljivosti za pomoč oziroma krepitev zmogljivosti.
      Dejavnosti:

                  —

                  skupne izjave za javnost ob koncu simpozijev in regionalnih konferenc, medijska pokritost,

                  —

                  spremljevalne prireditve v zvezi s projektom na ustreznih srečanjih, tudi v sklopu prvega odbora Generalne skupščine (2017) in tretje konference držav pogodbenic Pogodbe o trgovini z orožjem,

                  —

                  UNODA bo eno leto pred RevCon3 oblikoval posebne spletne strani. Te bodo glavna platforma za objavo dokumentov in interakcijo z državami članicami, regionalnimi organizacijami in institucijami. Platforma bo vključevala tematska področja, posebna pozornost pa bo posvečena povezovanju potreb po pomoči z razpoložljivimi viri.

            Rezultati:

                  učinkovito upravljanje informacij o projektu in njegovih rezultatih; dinamična spletna platforma RevCon3 v okviru formalnega spletnega okolja akcijskega progama ZN, ki bo zajemala tematske pristope ter omogočala uskladitev potreb po pomoči z razpoložljivimi viri.

            3.   REZULTATI
      Rezultati, ki naj bi jih za Unijo dosegle izvajalske agencije:

                  —

                  rezultati 1– 5: zbirna poročila o štirih tematskih konferencah,

                  —

                  rezultati 6–11: zbirna poročila o petih regionalnih konferencah,

                  —

                  rezultat 12: celovita ocena nacionalnih poročil o izvajanju akcijskega programa ZN,

                  —

                  rezultat 13: končno poročilo ob zaključku projekta.

         (1)  A/CONF.192/BMS/2016/2 §37, §55, §56, §57, §74, §75, §82, §83, §84, §105.

         (2)  A/CONF.192/BMS/2016/2 §15, §23, §24,§25, §40,§41, §52, §59, §60, §101.

         (3)  A/CONF.192/BMS/2016/2 §63, §79, §90.

         (4)  A/CONF.192/BMS/2016/2 §12, §14, §62, §67, §107.


title: 2009/526/ES: Sklep sveta z dne 7. julija 2009 o imenovanju dveh belgijskih članov in enega belgijskega nadomestnega člana Odbora regij

text:
               8.7.2009

               SL

               Uradni list Evropske unije

               L 177/4

      SKLEP SVETA

   z dne 7. julija 2009
   o imenovanju dveh belgijskih članov in enega belgijskega nadomestnega člana Odbora regij
   (2009/526/ES)
   SVET EVROPSKE UNIJE JE -
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga belgijske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Po izteku mandata Geerta BOURGEOISA, Luca VAN DEN BRANDA, Patricka LACHAERTA in Gilberta BOSSUYTA so se sprostila štiri mesta članov. Eno mesto nadomestnega člana se je sprostilo po izteku mandata Marca VAN DEN ABEELENA –

         SKLENIL:
   Člen 1

               (a)

               za člane:

                           —

                           Geert BOURGEOIS, Vlaams Volksvertegenwoordiger (sprememba mandata),

                           —

                           Luc VAN DEN BRANDE, Voorzitter Vlaams-Europees Verbindingsagentschap (sprememba mandata),

                           —

                           Gilbert BOSSUYT, burgemeester Menen (sprememba mandata),

                           —

                           Patrick LACHAERT, gemeenteraadslid Merelbeke (sprememba mandata)

                     ter

               (b)

               za nadomestnega člana:

                           —

                           Marc VAN DEN ABEELEN, burgemeester van Aartselaar (sprememba mandata).

         Člen 2
   Ta sklep začne veljati 30. junija 2009.

      V Bruslju, 7. julija 2009

            Za Svet

            Predsednik

         A. BORG

      (1)  UL L 56, 25.2.2006, str. 75.


title: 2010/499/EU, Euratom: Sklep Evropskega parlamenta z dne 5. maja 2010 o zaključku poslovnih knjig glede izvrševanja splošnega proračuna Evropske unije za proračunsko leto 2008, Oddelek III – Komisija

text:
               25.9.2010

               SL

               Uradni list Evropske unije

               L 252/82

         SKLEP EVROPSKEGA PARLAMENTA
   z dne 5. maja 2010
   o zaključku poslovnih knjig glede izvrševanja splošnega proračuna Evropske unije za proračunsko leto 2008, Oddelek III – Komisija
   (2010/499/EU, Euratom)
   EVROPSKI PARLAMENT,
   ob upoštevanju splošnega proračuna Evropske unije za proračunsko leto 2008 (1),
   ob upoštevanju končnih letnih računovodskih izkazov Evropskih skupnosti za proračunsko leto 2008 – zvezek I (SEK(2009) 1089 – C7-0172/2009) (2),
   ob upoštevanju letnega poročila Komisije Evropskemu parlamentu o nadaljnjem ukrepanju na podlagi sklepov o razrešnici za leto 2007 (COM(2009) 526) in dokumenta služb Komisije, priloženega temu poročilu (SEK(2009) 1427),
   ob upoštevanju sporočila Komisije z naslovom „Zbirno poročilo o dosežkih Komisije pri upravljanju v letu 2008“ (COM(2009) 256),
   ob upoštevanju letnega poročila Komisije organu, pristojnemu za podelitev razrešnice, o notranjih revizijah, opravljenih leta 2008 (COM(2009) 419), in delovnega dokumenta služb Komisije, ki je priložen temu poročilu (SEK(2009) 1102),
   ob upoštevanju poročila Komisije o odgovorih držav članic na letno poročilo Računskega sodišča za leto 2008 (SEK(2010) 178) in SEK(2010) 196),
   ob upoštevanju Zelene knjige o pobudi za preglednost v Evropi, ki jo je Komisija sprejela dne 3. maja 2006 (COM(2006) 194),
   ob upoštevanju mnenja Računskega sodišča št. 2/2004 o modelu „enotne revizije“ (in predloga za okvir notranje kontrole Skupnosti) (3),
   ob upoštevanju Sporočila Komisije o časovnem načrtu za integriran okvir notranje kontrole (COM(2005) 252),
   ob upoštevanju akcijskega načrta Komisije za integriran okvir notranje kontrole (COM(2006) 9), poročila o akcijskem načrtu Komisije za integriran okvir notranje kontrole (COM(2008) 110) in delovnega dokumenta služb Komisije, ki je priložen temu poročilu (SEK(2008) 259),
   ob upoštevanju Poročila o učinku akcijskega načrta Komisije za integriran okvir notranje kontrole (COM(2009) 43),
   ob upoštevanju mnenja Računskega sodišča št. 6/2007 o letnih povzetkih držav članic, nacionalnih izjav držav članic; in revizijskega dela nacionalnih revizijskih organov v zvezi s sredstvi EU (4),
   ob upoštevanju akcijskega načrta Komisije za krepitev nadzorne vloge Komisije v skupnem upravljanju strukturnih ukrepov (COM(2008) 97) in vmesnega poročila o nadaljnjem spremljanju tega akcijskega načrta (SEK(2009) 1463),
   ob upoštevanju poročila Komisije o napredku Bolgarije v okviru mehanizma za sodelovanje in preverjanje (COM(2009) 402) in dodatnega dokumenta, priloženega temu poročilu (SEK(2009) 1074),
   ob upoštevanju poročila Komisije o napredku Romunije v okviru mehanizma za sodelovanje in preverjanje (COM(2009) 401) in dodatnega dokumenta, priloženega temu poročilu (SEK(2009) 1073),
   ob upoštevanju letnega poročila Računskega sodišča o izvrševanju proračuna za proračunsko leto 2008 z odgovori institucij (5) in posebnih poročil Računskega sodišča,
   ob upoštevanju izjave o zanesljivosti računovodskih izkazov ter zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES (6),
   ob upoštevanju sporočila Komisije z dne 16. decembra 2008 o enotnem razumevanju koncepta dopustnega tveganja napake (COM(2008) 866) in delovnega dokumenta služb Komisije, ki je priložen temu poročilu (SEK(2008) 3054),
   ob upoštevanju priporočil Sveta z dne 16. februarja 2010 o podelitvi razrešnice Komisiji glede izvrševanja proračuna za proračunsko leto 2008 (5826/2010 – C7-0054/2010),
   ob upoštevanju priporočila Sveta z dne 16. februarja 2010 o podelitvi razrešnice izvajalskim agencijam glede izvrševanja proračuna za proračunsko leto 2008 (5828/2010 – C7-0055/2010),
   ob upoštevanju členov 274, 275 in 276 Pogodbe ES, členov 317, 318 in 319 Pogodbe o delovanju Evropske unije ter členov 179a in 180b Pogodbe Euratom,
   ob upoštevanju mednarodnih revizijskih standardov in mednarodnih računovodskih standardov, zlasti tistih, ki se uporabljajo v javnem sektorju,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (7), zlasti členov 55, 145, 146 in 147,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (8), zlasti člena 14(2) in (3),
   ob upoštevanju člena 76 in Priloge VI Poslovnika,
   ob upoštevanju poročila Odbora za proračunski nadzor in mnenj drugih zadevnih odborov (A7-0099/2010),

               A.

               ker je na podlagi člena 318 Pogodbe o delovanju Evropske unije Komisija odgovorna za pripravo poslovnih knjig,

               1.

               odobri zaključek poslovnih knjig Evropske unije za proračunsko leto 2008;

               2.

               navaja svoje pripombe v resoluciji, ki je sestavni del sklepov o razrešnici glede izvrševanja splošnega proračuna Evropske unije za proračunsko leto 2008, Oddelek III – Komisija in izvajalske agencije;

               3.

               naroči svojemu predsedniku, naj ta sklep posreduje Svetu, Komisiji, Sodišču Evropske unije, Računskemu sodišču in Evropski investicijski banki ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL L 71, 14.3.2008.

      (2)  UL C 273, 13.11.2009, str. 1.

      (3)  UL C 107, 30.4.2004, str. 1.

      (4)  UL C 216, 14.9.2007, str. 3.

      (5)  UL C 269, 10.11.2009, str. 1.

      (6)  UL C 273, 13.11.2009, str. 122.

      (7)  UL L 248, 16.9.2002, str. 1.

      (8)  UL L 11, 16.1.2003, str. 1.


title: Sklep (EU) 2015/2458 Evropskega parlamenta in Sveta z dne 16. decembra 2015 o uporabi Evropskega sklada za prilagoditev globalizaciji (vloga z Irske – EGF/2015/006 IE/PWA International)

text:
               24.12.2015

               SL

               Uradni list Evropske unije

               L 339/46

         SKLEP (EU) 2015/2458 EVROPSKEGA PARLAMENTA IN SVETA
   z dne 16. decembra 2015
   o uporabi Evropskega sklada za prilagoditev globalizaciji (vloga z Irske – EGF/2015/006 IE/PWA International)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (1) ter zlasti člena 15(4) Uredbe,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) ter zlasti točke 13 Sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Namen Evropskega sklada za prilagoditev globalizaciji (ESPG) je zagotavljanje podpore delavcem, ki so postali presežni zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize ali nove svetovne finančne in gospodarske krize, in samozaposlenim osebam, ki so iz istih razlogov opustile dejavnost, ter pomoč pri njihovi ponovni vključitvi na trg dela.

               (2)

               Sredstva ESPG ne smejo presegati najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 (3).

               (3)

               Irska je 19. junija 2015 vložila vlogo EGF/2015/006 IE/PWA International za finančni prispevek iz ESPG zaradi odpuščanja v podjetju PWA International Ltd. in pri enem dobavitelju na Irskem. Vloga je bila dopolnjena z dodatnimi informacijami, predloženimi v skladu s členom 8(3) Uredbe (EU) št. 1309/2013. Vloga izpolnjuje zahteve za določitev finančnega prispevka iz ESPG v skladu s členom 13 Uredbe (EU) št. 1309/2013.

               (4)

               V skladu s členom 6(2) Uredbe (EU) št. 1309/2013 je Irska odločila, da prilagojene storitve, sofinancirane iz ESPG, zagotovi tudi 108 mladim, ki niso zaposleni, se ne izobražujejo ali usposabljajo.

               (5)

               V skladu s členom 4(2) Uredbe (EU) št. 1309/2013 je vloga Irske ocenjena za sprejemljivo, ker odpusti resno vplivajo na zaposlenost ter lokalno, regionalno ali nacionalno gospodarstvo.

               (6)

               Zato bi bilo treba uporabiti sredstva ESPG, da se zagotovi finančni prispevek v višini 442 293 EUR za vlogo, ki jo je vložila Irska.

               (7)

               Da bi čim bolj skrajšali čas, potreben za uporabo sredstev ESPG, bi se moral ta sklep uporabljati od datuma sprejetja –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2015 se iz Evropskega sklada za prilagoditev globalizaciji uporabi vsota 442 293 EUR v odobritvah za prevzem obveznosti in odobritvah plačil.
   Člen 2
   Ta sklep začne veljati na dan objave v Uradnem listu Evropske unije.
   Uporablja se od 16. decembra 2015.

      V Strasbourgu, 16. decembra 2015

            Za Evropski parlament

            Predsednik

         M. SCHULZ

            Za Svet

            Predsednik

         N. SCHMIT

      (1)  UL L 347, 20.12.2013, str. 855.

      (2)  UL C 373, 20.12.2013, str. 1.

      (3)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: 2010/661/EU: Sklep Evropskega parlamenta in Sveta z dne 20. oktobra 2010 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/031 DK/Linak, Danska)

text:
               4.11.2010

               SL

               Uradni list Evropske unije

               L 286/17

         SKLEP EVROPSKEGA PARLAMENTA IN SVETA
   z dne 20. oktobra 2010
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/031 DK/Linak, Danska)
   (2010/661/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) in zlasti njegove točke 28,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2), zlasti njenega člena 12(3),
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

               (2)

               Področje uporabe ESPG se je razširilo na vloge, predložene od 1. maja 2009, da bi se vključila pomoč za delavce, ki so postali presežni zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

               (4)

               Danska je predložila vlogo za uporabo sredstev iz ESPG zaradi odpuščanja v podjetju Linak A/S. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska 1 213 508 EUR.

               (5)

               Zato je treba uporabiti sredstva ESPG, da se zagotovi finančni prispevek za vlogo, ki jo je predložila Danska –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi znesek 1 213 508 EUR v odobritvah za prevzem obveznosti in odobritvah plačil.
   Člen 2
   Ta sklep se objavi v Uradnem listu Evropske unije.

      V Strasbourgu, 20. oktobra 2010

            Za Evropski parlament

            Predsednik

         J. BUZEK

            Za Svet

            Predsednik

         O. CHASTEL

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.


title: Sklep Komisije z dne 14. junija 1994 o spremembi Sklepa Komisije 93/53/EGS o ustanovitvi Znanstvenega odbora za označbe porekla, geografske označbe in certifikate posebnega značaja

text:
Pomembno pravno obvestilo

|

31994D0437

Uradni list L 180 , 14/07/1994 str. 0047 - 0047 finska posebna izdaja: poglavje 3 zvezek 59 str. 0063  švedska posebna izdaja: poglavje 3 zvezek 59 str. 0063

		Sklep Komisijez dne 14. junija 1994o spremembi Sklepa Komisije 93/53/EGS o ustanovitvi Znanstvenega odbora za označbe porekla, geografske označbe in certifikate posebnega značaja(94/437/ES)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti,ker člen 5 Sklepa Komisije 93/53/EGS z dne 21. decembra 1992 o ustanovitvi Znanstvenega odbora za označbe porekla, geografske označbe in certifikate posebnega značaja [1], določa, da so posvetovanja Odbora veljavna le, če so navzoči vsi člani; ker bi ta zahteva utegnila preprečiti Odboru dajanje mnenj; ker naj bi bila, da se tej težavi izogne, posvetovanja Odbora veljavna le, če je navzočih najmanj pet njegovih članov,SKLENILA:Edini členV členu 5 Sklepa 93/53/EGS se prvi stavek nadomesti z naslednjim:"Posvetovanje Odbora je veljavno le, če je navzočih najmanj pet njegovih članov".V Bruslju, 14. junija 1994Za KomisijoRené SteichenČlan Komisije[1] UL L 13, 21.1.1993, str. 16.--------------------------------------------------


title: Sklep Političnega in varnostnega odbora (SZVP) 2016/2255 z dne 7. decembra 2016 o sprejetju prispevka tretjih držav za misijo Evropske unije za vojaško usposabljanje v okviru SVOP v Srednjeafriški republiki (EUTM RCA) (EUTM RCA/2/2016)

text:
               15.12.2016

               SL

               Uradni list Evropske unije

               L 340/59

         SKLEP POLITIČNEGA IN VARNOSTNEGA ODBORA (SZVP) 2016/2255
   z dne 7. decembra 2016
   o sprejetju prispevka tretjih držav za misijo Evropske unije za vojaško usposabljanje v okviru SVOP v Srednjeafriški republiki (EUTM RCA) (EUTM RCA/2/2016)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta (SZVP) 2016/610 z dne 19. aprila 2016 o misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (1),
   ob upoštevanju naslednjega:

               (1)

               Na podlagi člena 8(2) Sklepa (SZVP) 2016/610 je Svet pooblastil Politični in varnostni odbor za sprejetje ustreznih sklepov o sprejetju predlaganih prispevkov tretjih držav za misijo Evropske unije za vojaško usposabljanje v okviru SVOP v Srednjeafriški republiki (EUTM RCA).

               (2)

               V skladu s priporočili poveljnika misije EUTM RCA glede predlaganega prispevka Republike Srbije in mnenjem, ki ga je to tem podal vojaški odbor Evropske unije, bi bilo ta prispevek treba sprejeti ter ga šteti za znatnega.

               (3)

               V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Prispevki tretjih držav
   1.   Prispevek Republike Srbije za EUTM RCA se sprejme in se šteje za znatnega.
   2.   Republika Srbija je oproščena finančnih prispevkov v proračun EUTM RCA.
   Člen 2
   Začetek veljavnosti
   Ta sklep začne veljati na dan sprejetja.

      V Bruslju, 7. decembra 2016

            Za Politični in varnostni odbor

            Predsednik

         W. STEVENS

      (1)  UL L 104, 20.4.2016, str. 21.


title: Sklep Evropskega parlamenta (EU) 2016/1552 z dne 28. aprila 2016 o razrešnici glede izvrševanja proračuna Evropske fundacije za usposabljanje za proračunsko leto 2014

text:
               14.9.2016

               SL

               Uradni list Evropske unije

               L 246/324

         SKLEP EVROPSKEGA PARLAMENTA (EU) 2016/1552
   z dne 28. aprila 2016
   o razrešnici glede izvrševanja proračuna Evropske fundacije za usposabljanje za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Evropske fundacije za usposabljanje za proračunsko leto 2014,

               —

               ob upoštevanju poročila Računskega sodišča o zaključnem računu Evropske fundacije za usposabljanje za proračunsko leto 2014 z odgovorom fundacije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice fundaciji glede izvrševanja proračuna za proračunsko leto 2014 (05584/2016 – C8-0071/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 1339/2008 Evropskega parlamenta in Sveta z dne 16. decembra 2008 o ustanovitvi Evropske fundacije za usposabljanje (4), zlasti člena 17,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A8-0116/2016),

               1.

               podeli razrešnico direktorici Evropske fundacije za usposabljanje glede izvrševanja proračuna fundacije za proračunsko leto 2014;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorici Evropske fundacije za usposabljanje, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 266.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 354, 31.12.2008, str. 82.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta (Euratom) 2015/2227 z dne 10. novembra 2015 o odobritvi sklenitve, s strani Evropske komisije, sprememb protokolov 1 in 2 k Sporazumu med Združenim kraljestvom, Evropsko skupnostjo za atomsko energijo in Mednarodno agencijo za atomsko energijo za uporabo zaščitnih ukrepov v zvezi s Pogodbo o prepovedi jedrskega orožja v Latinski Ameriki in na Karibih

text:
               3.12.2015

               SL

               Uradni list Evropske unije

               L 317/9

         SKLEP SVETA (Euratom) 2015/2227
   z dne 10. novembra 2015
   o odobritvi sklenitve, s strani Evropske komisije, sprememb protokolov 1 in 2 k Sporazumu med Združenim kraljestvom, Evropsko skupnostjo za atomsko energijo in Mednarodno agencijo za atomsko energijo za uporabo zaščitnih ukrepov v zvezi s Pogodbo o prepovedi jedrskega orožja v Latinski Ameriki in na Karibih
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju priporočila Evropske komisije,
   ob upoštevanju naslednjega:

               (1)

               Komisija se je v skladu s smernicami Sveta, sprejetimi s Sklepom Sveta z dne 23. septembra 2013, pogajala o spremembah protokolov 1 in 2 k Sporazumu med Združenim kraljestvom, Evropsko skupnostjo za atomsko energijo in Mednarodno agencijo za atomsko energijo za uporabo zaščitnih ukrepov v zvezi s Pogodbo o prepovedi jedrskega orožja v Latinski Ameriki in na Karibih (v nadaljnjem besedilu: spremembe protokolov 1 in 2).

               (2)

               Sklenitev sprememb protokolov 1 in 2 s strani Evropske komisije bi bilo treba odobriti –

         SPREJEL NASLEDNJI SKLEP:
   Člen 1
   Sklenitev, s strani Evropske komisije, sprememb protokolov 1 in 2 k Sporazumu med Združenim kraljestvom, Evropsko skupnostjo za atomsko energijo in Mednarodno agencijo za atomsko energijo za uporabo zaščitnih ukrepov v zvezi s Pogodbo o prepovedi jedrskega orožja v Latinski Ameriki in na Karibih se odobri.
   Besedilo sprememb protokolov 1 in 2 je priloženo temu sklepu.
   Člen 2
   Ta sklep začne veljati na dan sprejetja.

      V Bruslju, 10. novembra 2015

            Za Svet

            Predsednik

         P. GRAMEGNA

      PRILOGA

                  I.

                  Odstavek I Protokola 1 k Sporazumu med Združenim kraljestvom, Evropsko skupnostjo za atomsko energijo in Mednarodno agencijo za atomsko energijo za uporabo zaščitnih ukrepov v zvezi s Pogodbo o prepovedi jedrskega orožja v Latinski Ameriki in na Karibih (v nadaljnjem besedilu: Sporazum o zaščitnih ukrepih) se nadomesti z naslednjim:

                              „I.

                                          (A)

                                          Dokler

                                                      (1)

                                                      ozemlja Združenega kraljestva iz Protokola I v miroljubnih jedrskih dejavnostih nimajo jedrskega materiala v količinah, ki za tip zadevnega materiala presega mejne vrednosti iz člena 35 Sporazuma med Združenim kraljestvom, Skupnostjo in Agencijo za uporabo zaščitnih ukrepov v zvezi s Pogodbo o prepovedi jedrskega orožja v Latinski Ameriki in na Karibih (v nadaljnjem besedilu: Sporazum), ali

                                                      (2)

                                                      se ne sprejme sklep o gradnji ali dovoljenju za gradnjo objekta, kot je opredeljen v opredelitvi pojmov, na ozemljih Združenega kraljestva iz Protokola I,
                                                      izvajanje določb dela II Sporazuma miruje, z izjemo členov 31–37, 39, 47, 48, 58, 60, 66, 67, 69, 71–75, 81, 83–89, 93 in 94.

                                          (B)

                                          Informacije, ki jih je treba sporočiti v skladu z odstavkoma (a) in (b) člena 32 Sporazuma, se lahko konsolidirajo in predložijo v letnem poročilu; podobno se po potrebi predloži letno poročilo v zvezi z uvozom in izvozom jedrskega materiala iz odstavka (c) člena 32.

                                          (C)

                                          Da se omogoči pravočasna sklenitev dopolnilnih dogovorov iz člena 37 Sporazuma, Skupnost:

                                                      (1)

                                                      dovolj vnaprej obvesti Agencijo, da ima na ozemljih Združenega kraljestva iz Protokola I v miroljubnih jedrskih dejavnostih jedrski material v količinah, ki presegajo mejne vrednosti iz oddelka (A) Protokola, ali

                                                      (2)

                                                      obvesti Agencijo, takoj ko se sprejme sklep o gradnji ali dovoljenju za gradnjo objekta na ozemljih Združenega kraljestva iz Protokola I,
                                                      kar koli se zgodi prej. Takrat se po potrebi sprejme dogovor med Združenim kraljestvom, Skupnostjo in Agencijo o postopkih za sodelovanje pri uporabi zaščitnih ukrepov iz Sporazuma.“

                  II.

                  Odstavek I Protokola 2 k Sporazumu o zaščitnih ukrepih se nadomesti z naslednjim:

                              „I.

                              Ko Skupnost v skladu z oddelkom 1(C) Protokola 1 k temu sporazumu obvesti Agencijo, da se na ozemljih Združenega kraljestva iz Protokola I v miroljubnih jedrskih dejavnostih nahaja jedrski material v količinah, ki presegajo mejne vrednosti, določene v oddelku 1(A)(1) Protokola 1 k temu sporazumu, ali da je bil sprejet sklep o gradnji ali dovoljenju za gradnjo objekta, kot je opredeljen v opredelitvi pojmov, na ozemljih Združenega kraljestva iz Protokola I, kot je določeno v oddelku 1(A)(2) Protokola 1 k temu sporazumu, kar koli se zgodi prej, se med Združenim kraljestvom, Skupnostjo in Agencijo sprejme dogovor o Protokolu o postopkih za sodelovanje pri uporabi zaščitnih ukrepov iz Sporazuma. S takimi postopki se bodo razširile nekatere določbe Sporazuma ter zlasti določili pogoji in sredstva, v skladu s katerimi se izvaja zgoraj navedeno sodelovanje, da bi se izognili nepotrebnemu podvajanju dejavnosti na področju zaščitnih ukrepov. Postopki v največji možni meri temeljijo na postopkih, ki veljajo na podlagi protokolov in dopolnilnih dogovorov k drugim sporazumom o zaščitnih ukrepih med državami članicami Skupnosti, Skupnostjo in Agencijo, vključno s povezanimi posebnimi dogovori med Skupnostjo in Agencijo.“


title: 2006/581/ES: Sklep Komisije z dne 7. avgusta 2006 o ustanovitvi strokovne skupine za potrebe v okviru politike po podatkih o kriminalu in kazenskem pravosodju

text:
               29.8.2006

               SL

               Uradni list Evropske unije

               L 234/29

      SKLEP KOMISIJE

   z dne 7. avgusta 2006
   o ustanovitvi strokovne skupine za potrebe v okviru politike po podatkih o kriminalu in kazenskem pravosodju
   (2006/581/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o Evropski uniji,
   ob upoštevanju naslednjega:

               (1)

               Člen 29 Pogodbe o Evropski uniji nalaga Evropski uniji in državam članicam nalogo zagotoviti, da Unija na podlagi tesnejšega sodelovanja zagotovi državljanom visoko stopnjo varstva na območju svobode, varnosti in pravice s preprečevanjem kriminala, organiziranega in drugega, ter bojem proti njemu.

               (2)

               Komisija lahko pri podpiranju oblikovanja usklajene in primerljive statistike Evropske unije o kriminalu in kazenskem pravosodju, ki je nujna za pripravo in spremljanje zakonodaje in politik Skupnosti, kakor je navedeno v Akcijskem načrtu o izvajanju Haaškega programa (1), potrebuje strokovno znanje predstavnikov držav članic in specialistov v okviru svetovalnega organa.

               (3)

               Priprava statističnih podatkov Skupnosti je določena s pravili, vsebovanimi v Uredbi (ES) št. 322/97 z dne 17. februarja 1997 o statističnih podatkih Skupnosti (2), dejavnosti za vzpostavitev statističnih podatkov Skupnosti pa se izvajajo v skladu s statističnim programom Skupnosti in njenimi letnimi programi (3) ob upoštevanju načel, opredeljenih v Evropskem statističnem kodeksu ravnanja, ki ga je sprejel Odbor za statistični program dne 24. februarja 2005 in je priložen Sporočilu Komisije Evropskemu parlamentu in Svetu in Priporočilu Komisije z dne 25. maja 2005 (4) o neodvisnosti, celovitosti in odgovornosti statističnih organov držav članic in Skupnosti.

               (4)

               Strokovno skupino sestavljajo posamezniki, pristojni za proučitev potreb v okviru politike in svetovanje glede učinkovite uporabe kazalnikov in podatkov na področju kriminala in kazenskega pravosodja.

               (5)

               Za člane strokovne skupine je treba določiti pravila o razkritju podatkov ne glede na pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (5).

               (6)

               Osebne podatke, ki se nanašajo na člane strokovne skupine, je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (6).

               (7)

               Zato je treba ustanoviti strokovno skupino za potrebe v okviru politike po podatkih o kriminalu in kazenskem pravosodju ter podrobno določiti njene pristojnosti in sestavo.

               (8)

               Z ustanovitvijo te strokovne skupine se ne nadomesti noben sklep.

               (9)

               Člani te strokovne skupine so imenovani najprej za 2-letni mandat, pozneje pa bo Komisija presodila, ali bi bilo potrebno podaljšanje –

         SKLENILA:
   Člen 1
   Komisija je s tem ustanovila strokovno skupino za potrebe v okviru politike po podatkih o kriminalu in kazenskem pravosodje, v nadaljnjem besedilu „strokovno skupino“.
   Člen 2
   Naloga
   Naloge strokovne skupine so:

               —

               pomagati Komisiji, da pri izvajanju načrta EU o razvoju celostne in skladne strategije EU za oceno kriminala in kazenskega pravosodja (7) vzpostavi sodelovanje med državami članicami in drugimi organizacijami in organi, povezanimi s tem področjem;

               —

               pomagati Komisiji opredeliti potrebe v okviru politike po podatkih o kriminalu in kazenskem pravosodju na ravni EU;

               —

               pomagati Komisiji opredeliti potrebe po oblikovanju enotnih kazalnikov in orodij za oceno kriminala in kazenskega pravosodja;

               —

               pomagati Komisiji oblikovati enotne kazalnike in pri drugih potrebah v zvezi s podatki;

               —

               svetovati Komisiji glede ustreznih raziskovalnih in razvojnih potreb ali rezultatov, ki jih je treba upoštevati pri dejavnostih za izvedbo načrta EU;

               —

               svetovati Komisiji glede sodelovanja s predstavniki zasebnega in akademskega sektorja ali drugih ustreznih sektorjev, da bi bili ustrezno znanje in izkušnje lahko vključeni v dejavnosti za izvedbo navedenega načrta EU.

         Člen 3
   Posvetovanje
   Komisija se lahko posvetuje s strokovno skupino glede katere koli zadeve, ki se nanaša na kriminal ali kazensko pravosodje, posebno glede opredelitve potreb v okviru politike pri oblikovanju statistike kriminala in kazenskega pravosodja.
   Člen 4
   Člani – imenovanje
   1.   Strokovna skupina ima največ 50 članov in vključuje vsaj 40 % članov vsakega spola, izbranih izmed:

               (a)

               nacionalnih javnih organov na področju pravosodja in notranjih zadev držav članic EU, držav pristopnic in kandidatk;

               (b)

               organov Evropske unije ter mrež z ustreznimi strokovnimi izkušnjami in znanjem pri analizi in oblikovanju podatkov o kriminalu in kazenskem pravosodju za namen politike, kakor so Evropska mreža za preprečevanje kriminala (EUCPN); Evropski center za spremljanje drog in odvisnosti (EMCDDA); Eurojust; Delovna skupina načelnikov policije EU (EPCTF); Evropski policijski urad (Europol); Evropska agencija za upravljanje in operativno sodelovanje na zunanjih mejah držav članic Evropske unije (FRONTEX) in Evropski center za spremljanje rasizma in ksenofobije (EUMC); Organizacija za varnost in sodelovanje v Evropi (OVSE);

               (c)

               mednarodne organizacije in nevladne organizacije z ustreznimi strokovnimi izkušnjami in znanjem pri analizi in oblikovanju podatkov o kriminalu in kazenskem pravosodju za namen politike. Te so: Svet Evrope; Skupina za evropski podatkovnik (European Sourcebook Group); Sklad OZN za pomoč otrokom (UNICEF); Urad OZN za droge in preprečevanje kriminala (UNODC); Svetovna zdravstvena organizacija (WHO);

               (d)

               posamezniki s strokovnim znanjem, pridobljenim pri akademskih raziskavah ali v zasebnem sektorju na področju analize in ocene kriminala in kazenskega pravosodja v državah članicah EU, tudi lahko postanejo člani strokovne skupine.

         2.   Generalni direktorat za pravosodje, svobodo in varnost Komisije imenuje člane strokovne skupine izmed strokovnjakov specialistov, usposobljenih za področja, navedena v členih 2 in 4(1). V skladu s členom 4(1)(a), (b) in (c) člane predlagajo organi ali organizacije, v skladu s členom 4(1)(d) pa so člani predlagani izmed kandidatov, ki so se odzvali na razpis za prijave.
   Vsaka država članica, država pristopnica in kandidatka predlaga za članstvo dve osebi (obeh spolov), od katerih Komisija imenuje eno. Nadomestni člani strokovne skupine so imenovani v enakem številu in pod istimi pogoji kakor člani. Nadomestni člani avtomatično nadomeščajo člane, ki so odsotni.
   3.   Člani so imenovani v skladu s členom 4(1)(a), (b) in (c) kot predstavniki javnih organov ali nevladnih organizacij. Člani, ki so imenovani v skladu s členom 4(1)(d), delujejo v svojem imenu ter Komisiji svetujejo neodvisno in brez kakršnega koli zunanjega vpliva.
   4.   Člani strokovne skupine opravljajo svoje dolžnosti vse dotlej, dokler niso zamenjani ali se jim izteče mandat.
   5.   Člani, ki ne morejo več učinkovito prispevati k delu strokovne skupine, dajo odpoved ali ne upoštevajo pogojev iz prve ali druge točke tega člena ali člena 287 Pogodbe o ustanovitvi Evropske skupnosti, so lahko zamenjani za preostali čas do izteka mandata.
   6.   Člani, imenovani kot posamezniki (zgornja točka 3), vsako leto podpišejo izjavo, s katero se zavežejo, da bodo delovali v javnem interesu, in izjavo, v kateri navedejo, ali obstaja morebitni interes, ki bi lahko negativno vplival na njihovo nepristranskost, ali ne.
   7.   Imena članov, ki so imenovani kot posamezniki, so objavljena na spletni strani GD za pravosodje, svobodo in varnost ter v Uradnem listu Evropske unije, seriji C. Imena članov so zbrana, obdelana in objavljena v skladu z določbami Uredbe (ES) št. 45/2001.
   Člen 5
   Delovanje
   1.   Strokovni skupini predseduje Komisija.
   2.   Komisija usklajuje dejavnosti strokovne skupine z dejavnostmi ustrezne delovne skupine za statistiko kriminala in kazenskega pravosodja, ki jo bo ustanovil Eurostat v okviru statističnega programa Skupnosti in bo zastopala statistične organe držav članic. Komisija je odgovorna za skladnost dela obeh skupin in si prizadeva, kadar je to mogoče, organizirati skupne sestanke ali sestanke, ki so istega dne.
   3.   Komisija usklajuje ustrezne vidike dejavnosti strokovne skupine z drugimi dejavnostmi Komisije na tem področju.
   4.   S privolitvijo Komisije se za proučitev posebnih vprašanj v okviru nalog, ki jih določi strokovna skupina, lahko ustanovijo podskupine z največ 15 člani; podskupine se razpustijo takoj, ko so te naloge opravljene.
   5.   Predstavnik Komisije lahko prosi strokovnjake ali opazovalce, tudi tiste iz tretjih držav, ki posebno dobro obvladajo strokovno tematiko dnevnega reda, da sodelujejo v razpravah strokovne skupine ali podskupin, kadar je to koristno in/ali potrebno.
   6.   Informacije, pridobljene v okviru sodelovanja pri razpravah skupine ali podskupine, se ne smejo razkriti, če se po mnenju Komisije nanašajo na zaupna vprašanja.
   7.   Strokovna skupina in njene podskupine se na povabilo Komisije in v skladu s postopki in časovnim razporedom, ki jih določi Komisija, običajno sestanejo v prostorih Komisije. Komisija zagotovi tajniške storitve. Sestankov skupin in njenih podskupin se lahko udeležujejo drugi zainteresirani uradniki Komisije.
   8.   Strokovna skupina sprejme svoj poslovnik na podlagi standardnega poslovnika, ki ga je sprejela Komisija (8).
   9.   Komisije lahko na spletnih straneh ali drugod objavi morebiten povzetek, sklep, delni sklep ali delovni dokument strokovne skupine, in sicer v jeziku izvirnika zadevnega dokumenta.
   Člen 6
   Stroški sestankov
   Komisija povrne potne stroške ter, kadar je to ustrezno, stroške bivanja članov, strokovnjakov in opazovalcev v okviru dejavnosti skupine v skladu s pravilnikom Komisije o nadomestilih za zunanje strokovnjake.
   Člani, strokovnjaki in opazovalci za opravljeno delo niso plačani.
   Stroški sestankov so povrnjeni v mejah letnih proračunskih sredstev, ki jih pristojne službe Komisije dodelijo skupini.
   Člen 7
   Uporaba
   Ta sklep začne veljati z dnem objave v Uradnem listu Evropske unije.

      V Bruslju, 7. avgusta 2006

            Za Komisijo

         Franco FRATTINI

            Podpredsednik

      (1)  UL C 198, 12.8.2005, str. 1. Akcijski načrt Sveta in Komisije o izvajanju Haaškega programa za krepitev svobode, varnosti in pravice v Evropski uniji.

      (2)  UL L 52, 22.2.1997, str. 1.

      (3)  2003–2007 Statistični program Skupnosti, kakor je bil s prejet z Odločbo št. 2367/2002/ES Evropskega parlamenta in Sveta z dne 16. decembra 2002 (UL L 358, 31.12.2002, str. 1).

      (4)  COM(2005) 217 konč. in Priporočilo Komisije o neodvisnosti, celovitosti in odgovornosti statističnih organov držav članic in Skupnosti.

      (5)  UL L 317, 3.12.2001, str. 1.

      (6)  UL L 8, 12.1.2001, str. 1.

      (7)  Sporočilo Komisije Evropskemu parlamentu, Svetu in Evropskemu ekonomsko-socialnemu odboru trenutno v postopku medsektorskega posvetovanja.

      (8)  SEC(2005) 1004, Priloga III.


title: Sklep Evropskega parlamenta (EU) 2016/1527 z dne 28. aprila 2016 o zaključnem računu Evropskega inštituta za enakost spolov za proračunsko leto 2014

text:
               14.9.2016

               SL

               Uradni list Evropske unije

               L 246/264

         SKLEP EVROPSKEGA PARLAMENTA (EU) 2016/1527
   z dne 28. aprila 2016
   o zaključnem računu Evropskega inštituta za enakost spolov za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Evropskega inštituta za enakost spolov za proračunsko leto 2014,

               —

               ob upoštevanju poročila Računskega sodišča o zaključnem računu Evropskega inštituta za enakost spolov za proračunsko leto 2014 z odgovorom inštituta (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice inštitutu glede izvrševanja proračuna za proračunsko leto 2014 (05584/2016 – C8-0085/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 1922/2006 Evropskega parlamenta in Sveta z dne 20. decembra 2006 o ustanovitvi Evropskega inštituta za enakost spolov (4), zlasti člena 15,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor in mnenja Odbora za pravice žensk in enakost spolov (A8-0085/2016),

               1.

               ugotavlja, da so podatki v končnem zaključnem računu Evropskega inštituta za enakost spolov takšni kot v prilogi k poročilu Računskega sodišča;

               2.

               odobri zaključni račun Evropskega inštituta za enakost spolov za proračunsko leto 2014;

               3.

               naroči svojemu predsedniku, naj ta sklep posreduje direktorici Evropskega inštituta za enakost spolov, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 168.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 403, 30.12.2006, str. 9.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta 2006/483/SZVP z dne  11. julija 2006  o izvajanju Skupnega stališča 2004/852/SZVP o omejevalnih ukrepih proti Slonokoščeni obali

text:
               12.7.2006

               SL

               Uradni list Evropske unije

               L 189/23

      SKLEP SVETA 2006/483/SZVP
   z dne 11. julija 2006
   o izvajanju Skupnega stališča 2004/852/SZVP o omejevalnih ukrepih proti Slonokoščeni obali
   SVET EVROPSKE UNIJE –
   ob upoštevanju Skupnega stališča 2004/852/SZVP z dne 13. decembra 2004 o omejevalnih ukrepih proti Slonokoščeni obali (1), in zlasti člena 6 Skupnega stališča v povezavi s členom 23(2) Pogodbe o Evropski uniji,
   ob upoštevanju naslednjega:

               (1)

               Svet je 13. decembra 2004 sprejel Skupno stališče 2004/852/SZVP o omejevalnih ukrepih proti Slonokoščeni obali z namenom izvajanja ukrepov, uvedenih z Resolucijo Varnostnega sveta Združenih narodov (VS ZN) 1572 (2004).

               (2)

               Svet je 27. februarja 2006 sprejel Sklep 2006/172/SZVP, ki vsebuje seznam oseb, za katere veljajo ukrepi, ki jih uvajata odstavka 9 in 11 Resolucije VS ZN 1572 (2004) in katerih veljavnost je bila podaljšana z odstavkom 1 Resolucije VS ZN 1643 (2005).

               (3)

               EU je 1. maja 2006 Odboru Varnostnega sveta, ustanovljenemu na podlagi Resolucije VS ZN 1572 (2004) v zvezi s Slonokoščeno obalo, posredovala dodatne informacije za ugotavljanje istovetnosti.

               (4)

               Odbor Varnostnega sveta je 30. maja 2006 odobril posodobljen zbirni seznam oseb, za katere veljajo ukrepi, ki jih uvajata odstavka 9 in 11 Resolucije VS ZN 1572 (2004) in katerih veljavnost je bila podaljšana z odstavkom 1 Resolucije VS ZN 1643 (2005).

               (5)

               Seznam iz Priloge k Skupnemu stališču 2004/852/SZVP bi bilo treba ustrezno prilagoditi –

         SKLENIL:
   Člen 1
   Seznam oseb iz Priloge k Skupnemu stališču 2004/852/SZVP se nadomesti s seznamom iz Priloge k temu sklepu.
   Člen 2
   Ta sklep začne učinkovati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 11. julija 2006

            Za Svet

            Predsednik

         E. HEINÄLUOMA

      (1)  UL L 368, 15.12.2004, str. 50. Skupno stališče, kakor je bilo nazadnje spremenjeno s Sklepom 2006/172/SZVP (UL L 61, 2.3.2006, str. 21).

      PRILOGA
      Seznam oseb iz člena 4

                  „1.

                  Priimek in imen: BLÉ, Charles Goudé
                  Vzdevek: Général; Génie de kpo; Gbapé Zadi
                  Naslov, poznan leta 2001: Yopougon Selmer, Bloc P 170; tudi v hotelu Ivoire
                  Datum rojstva: 1.1.1972
                  Kraj rojstva: Guibéroua (Gagnoa)
                  Številka potnega lista ali osebne izkaznice: PD. AE/088 DH 12
                  Državljanstvo: slonokoščenoobalsko
                  Drugi podatki: vodja COJEP (‚Mladi domoljubi‘).

                  2.

                  Priimek in imen: KOUADIO, Djué Ngoran Eugène
                  Datum rojstva: 20.12.1969 ali 1.1.1966
                  Številka potnega lista ali osebne izkaznice: 04 LE 017521, izdan(a) 10. februarja 2005 in veljaven/veljavna do 10. februarja 2008
                  Državljanstvo: slonokoščenoobalsko
                  Drugi podatki: vodja Zveze domoljubov za popolno osvoboditev Slonokoščene obale (UPLTCI).

                  3.

                  Priimek in imen: FOFIE, Martin Kouakou
                  Datum rojstva: 1.1.1968
                  Državljanstvo: slonokoščenoobalsko
                  Drugi podatki: poveljujoči naddesetnik ‚Novih sil‘ na območju Korhoga.“


title: 2011/220/EU: Sklep Sveta z dne 31. marca 2011 o podpisu Haaške konvencije z dne 23. novembra 2007 o mednarodni izterjavi preživnine otrok in drugih oblik družinskih preživnin v imenu Evropske unije

text:
               7.4.2011

               SL

               Uradni list Evropske unije

               L 93/9

         SKLEP SVETA
   z dne 31. marca 2011
   o podpisu Haaške konvencije z dne 23. novembra 2007 o mednarodni izterjavi preživnine otrok in drugih oblik družinskih preživnin v imenu Evropske unije
   (2011/220/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 81(3) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Unija si prizadeva za vzpostavitev skupnega pravosodnega območja, ki temelji na načelu vzajemnega priznavanja odločb.

               (2)

               Haaška konvencija z dne 23. novembra 2007 o mednarodni izterjavi preživnine otrok in drugih oblik družinskih preživnin (v nadaljnjem besedilu: Konvencija) predstavlja dobro podlago za svetovni sistem upravnega sodelovanja ter za priznavanje in izvrševanje sodnih odločb o preživnini in sporazumov o preživnini, ker zagotavlja brezplačno pravno pomoč v dejansko vseh zadevah v zvezi s preživnino otrok ter poenoten postopek priznavanja in izvrševanja.

               (3)

               Člen 59 Konvencije dopušča regionalnim organizacijam za gospodarsko povezovanje, kot je Unija, da Konvencijo podpišejo, sprejmejo, odobrijo ali k njej pristopijo.

               (4)

               Področje, ki ga ureja Konvencija, je zajeto tudi v Uredbi Sveta (ES) št. 4/2009 z dne 18. decembra 2008 o pristojnosti, pravu, ki se uporablja, priznavanju in izvrševanju sodnih odločb ter sodelovanju v preživninskih zadevah (1). Unija bi morala v tem konkretnem primeru skleniti, da sama podpiše Konvencijo in uveljavlja pristojnost glede vseh zadev, ki so z njo urejene.

               (5)

               Vse ustrezne izjave in pridržke bi morala Unija podati ob odobritvi Konvencije.

               (6)

               V skladu s členom 3 Protokola (št. 21) o stališču Združenega kraljestva in Irske glede območja svobode, varnosti in pravice, priloženega Pogodbi o Evropski uniji in Pogodbi o delovanju Evropske unije, Združeno kraljestvo in Irska sodelujeta pri sprejetju in uporabi tega sklepa.

               (7)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Podpis Haaške konvencije z dne 23. novembra 2007 o mednarodni izterjavi preživnine otrok in drugih oblik družinskih preživnin (v nadaljnjem besedilu: Konvencija) se odobri v imenu Evropske unije (2).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Konvencije v imenu Unije.
   Člen 3
   Ta sklep začne veljati na dan sprejetja.

      V Bruslju, 31. marca 2011

            Za Svet

            Predsednik

         VÖLNER P.

      (1)  UL L 7, 10.1.2009, str. 1.

      (2)  Besedilo Konvencije bo objavljeno skupaj s sklepom o sklenitvi Konvencije.


title: 2005/902/ES,Euratom: Sklep Sveta z dne  12. decembra 2005  o določitvi vrstnega reda predsedovanja Svetu

text:
               15.12.2005

               SL

               Uradni list Evropske unije

               L 328/60

      SKLEP SVETA

   z dne 12. decembra 2005
   o določitvi vrstnega reda predsedovanja Svetu
   (2005/902/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti drugega pododstavka člena 203 Pogodbe,
   ob upoštevanju Pogodbe o ustanovitvi Evropske skupnosti za atomsko energijo, in zlasti drugega pododstavka člena 116 Pogodbe,
   ob upoštevanju Pogodbe o Evropski uniji, in zlasti členov 28(1) in 41(1) Pogodbe,
   ob upoštevanju naslednjega:

               (1)

               S Sklepom 95/2/ES, Euratom, ESPJ (1), je Svet določil vrstni red predsedovanja Svetu za države, ki so bile takrat članice Evropske unije, od 1. januarja 1995.

               (2)

               S 1. majem 2004 se je Evropska unija razširila na deset novih držav članic.

               (3)

               Ustrezno je, da se ob upoštevanju novih držav članic določi nov vrstni red predsedovanja Svetu.

               (4)

               Ta sklep se sprejme brez poseganja v prilagoditve vrstnega reda predsedovanja, ki jih bo Svet sprejel zaradi vstopa Bolgarije in Romunije –

         SKLENIL:
   Člen 1
   1.   Vrstni red, v katerem države članice predsedujejo Svetu od 1. januarja 2006, je določen v Prilogi.
   2.   Na predlog zadevnih držav članic Svet lahko soglasno odloči, da določena država članica predseduje v drugem obdobju, kot je tisto, ki izhaja iz v Prilogi opredeljenega vrstnega reda.
   Člen 2
   Ta sklep začne učinkovati 1. januarja 2006.
   Člen 3
   Ta sklep se objavi v Uradnem listu Evropske unije.

      V Bruslju, 12. decembra 2005

            Za Svet

            Predsednik

         J. STRAW

      (1)  UL L 1, 1.1.1995, str. 220. Sklep, kakor je bil spremenjen s Sklepom 2002/105/ES, ESPJ, Euratom (UL L 39, 9.2.2002, str. 17).

      PRILOGA

                  Avstrija

                  januar–junij

                  2006

                  Finska

                  julij–december

                  2006

                  Nemčija

                  januar–junij

                  2007

                  Portugalska

                  julij–december

                  2007

                  Slovenija

                  januar–junij

                  2008

                  Francija

                  julij–december

                  2008

                  Češka

                  januar–junij

                  2009

                  Švedska

                  julij–december

                  2009

                  Španija

                  januar–junij

                  2010

                  Belgija

                  julij–december

                  2010

                  Madžarska

                  januar–junij

                  2011

                  Poljska

                  julij–december

                  2011

                  Danska

                  januar–junij

                  2012

                  Ciper

                  julij–december

                  2012

                  Irska

                  januar–junij

                  2013

                  Litva

                  julij–december

                  2013

                  Grčija

                  januar–junij

                  2014

                  Italija

                  julij–december

                  2014

                  Latvija

                  januar–junij

                  2015

                  Luksemburg

                  julij–december

                  2015

                  Nizozemska

                  januar–junij

                  2016

                  Slovaška

                  julij–december

                  2016

                  Malta

                  januar–junij

                  2017

                  Združeno kraljestvo

                  julij–december

                  2017

                  Estonija

                  januar–junij

                  2018